Dis altyd ŉ dag waarop ons iets spesiaals vir my pa doen. Die lewe is ŉ gejaag en hierdie dag herinner mens net weer aan wat jou ouers vir jou beteken.
Vakansies wat ons as gesin saam kampeer het. Ek het baie mooi herinneringe van ons wat saam gepak het om te gaan kamp in die berge of by Warmbad.
Die dag het vir my baie verander vandat ek self ŉ pa is. Vandag is dit my kindertjies wat my dag spesiaal maak deur vroeg by my in die bed te klim. Dit gaan oor die kans wat jy kry op aarde om pa te wees en hoe jy die geleentheid gebruik. Dis ŉ wonderlike dag saam met my vrou en my drie kleintjies.
Daar is twee dinge wat ek by my pa geleer het: Om onselfsugtig om te gee vir ander en dat hy my en my broers nog altyd geleer het om ons drome na te jaag – al is dit soms nie maklik vir hom nie omdat dit buite sy verwysingsraamwerk is.
As ek moet eerlik moet wees, beteken Vadersdag as sulks nie vir my veel nie. Ek dink dit is belangrik om te weet wat jou pa vir jou beteken, maar dit moet ŉ kerndeel van die lewe wees en nie ŉ enkele dag nie.
Ek dink dis meer iets oor jou lewensstyl wat hy my geleer het. Ek het dit nog nie bemeester soos hy nie, maar my pa het integriteit.